**ULOMCI(KIKLOP, Ranko Marinković)****1.**
**POČETAK ROMANA**
MAAR… MAAR… zaviče glas s krova.
Melkior se nađe kod ograde stepenica što vode u podzemlje; nad njima svijetli pločica
GOSPODA. Sa suprotne strane ukrštaju se druge stepenice pod natpisom DAME. X
od stepenica, pomisli, recipročne vrijednosti, brojnici GOSPODA i brojnici DAME
(ukršteno množenje), a nazivnici svršavaju dolje u majolici i porculanu, gdje nazivnici
šute s poštovanjem: čuje se samo mutan šapat vode, pištanje ventila i šum ventilacije.
Kao u utrobi transatlantika. Mirna plovidba. Silaze putnici s veseljem i bukom kao da
idu u brodski bar na čašicu whiskyja. Vraćaju se zatim na palubu, bodri, zadovoljni, s
uživanjem srču svježi večernji napitak iz MAAROVA zraka.
Sve je osvojio MAAR. Visoko gore na krovu palače razvio platno kad je pao mrak
i stao se derati – MAAR CENTROREKLAM! Kad je ispisao po platnu tajanstvenim
svjetlom svoje moćno ime, MAARova slova izvedu luckasti divertisman pjevajući
unisono neku pjesmu u slavu svoga gospodara. Odskakuću zatim u zamračeno nebo, a
on još jednom vikne zadivljenom svijetu MAAR – TONFILMSKA REKLAMA.
Pojavi se zatim kuća jadna i prljava, naherena krova, izvaljenih vrata, a iz njenih
prozora u paničnom strahu iskaču zgužvane i musave košulje, sablasna torza bez glave i
nogu. Uz muziku dance macabra vuku se bolesne žrtve nečistoće prama kotlu na vatri
u kome nestrpljivo kipi gusta bijela pjena. S usidjeličkim nepovjerenjem, oklijevajući
još na samom rubu kotla (boje se da ih ne nasamare) skaču košulje u pjenu … i gle,
nepovjerenje je bilo posljedica glupe predrasude, jer evo kako jedna za drugom, blistavo
bijele, izlaze iz kotla i marširajući u redu pjevaju oduševljeno „Radion pere sam”. –
Onda se na platnu pojavila sfnga i pita gledaoce dalekim pustinjskim glasom: „Je li
to moguće?” i odmah lijepa daktilografkinja pokazuje kako nije moguće istovremeno
pisati na dvije pisaće mašine. „A je li ovo moguće?” pita sfnga. – Ne, ni to nije moguće
… da voda teče uzbrdo. Pa ni to nije moguće da se kuća gradi od krova, ni to da se
Sunce okreće oko Zemlje; „ali je zato moguće da Tungsram-Crypton sijalice sa dvaput
spiraliziranom niti daju dvostruko jače svjetlo uz isti potrošak struje” … i zasja na platnu
žarulja kao sunce nebesko te je valjalo i zažmiriti od strašnog sjaja. – Tada na platno
dopleše nestašna djevojčica u piknjastoj dinderlici i izdeklamira djevičanskim gasom
internatkinje kod časnih sestara: „Sjajno pere sapun Zora, to se zbilja mora priznat …
priznat mora”, popravlja pogrešku, uzaludno: gledaoci se smiju. Djevojčica se povlači
postiđeno. – Nakon djevojčice slijedi putnik, vuče dva teška kovčega, a iza njega vijuga
cesta u beskrajnoj perspektivi. Odozgo putnika sunce bije vatrenim bičevima, no on
korača lako i veselo, i namigujući lukavo došaptava publici u povjerenju: „Sa Palma
potpeticama prelazite dug put bez ikakva umora” i pokazuje ogromne tabane: – doista,
Palma potpetice! Onda navali silna horda žohara, buha, stjenica i ostale strašne gamadi,
a gore iznad horde guste formacije moljaca i muha uz pratnju brzih eskadrila komaraca
… Kad odjednom začuje se teški topot kopita, a malo zatim dojuri na konju Flitov
grenadir naoružan čuvenom Flitovom štrcaljkom – i začas je bojno polje prekriveno
izginulom vojskom (gamadi). – Iz valjka pisaćeg stroja „Remington” raste legendarni
lik velikog Napoleona, raste s vlasima na čelu kao u pijanice. Raste Napoleon, raste
i Remington, a kada su njih dvojica prekrili cijeli globus, Remington otkuca preko
ekvatora historijske riječi: „Osvojili smo cijeli svijet” – i dospjeli na Svetu Helenu,
mrmlja Melkior, ne hvalite se mnogo. – Zatim „Singer” od Evroazije i Amerike šije
šaren kaput trbonji mister Globusu; od Afrike mu šije crne hlače, a od Grönlanda
bijelu kapu – i mister Globus grohoće od zadovoljstva. – „Bata” pita prolaznika što
šepesa ulicom a munje mu sijevaju iz kurjih očiju: „Je li to potrebno?” – Nije, odgovara
Melkior, ako kupite cipele kod Bate. Cipele su antejska veza s materom zemljom, tajna
snaga čovjeka-pješaka. I eto „Brilla” kako svojom pastom ljubi ljudsku obuću; dvije
dugokose četke umiljavaju se i meko se maze kao dvije lukave mačke oko pješakovih
nogu; on svečano koraca, a cipele se sjaje! Kastner i Öhler, najveća robna kuća na
Balkanu, prosula iz roga svog obilja nevjerojatne i čarobne stvari, „od igle do kamiona”,
a mašta gledalaca kljuca, kljuca po tim raskošima. – Julio Meinl sve hoće da napoji
kitajskim, cejlonskim, čak i ruskim čajem, a od kava – samo kava Haag, jer ona štedi
vaše srce. – Kihni ako možeš nakon Bayerova aspirina! Dok ti spavaš, Darmol radi, a
Planinka čaj ima patriotsku dužnost da čisti arijevsku krv. Elida krema strepi za tvoj
„teint”. „Interkozma” se kune da će za najkraće vrijeme pošumiti tvoju ogoljelu glavu.
„Kaladont” je ljuti neprijatelj zubnog kamenca, a „Vi-Ha-Ge” vas vragoljanski pita jeste
li muškarac? I na koncu – „Prvi hrvatski zavod za sjajne pogrebe”, uz najveće poštovanje,
slobodan je da vas podsjeti na vaše dostojanstvo pa … izvolite pogledati: crno lakirana
kola s baroknim zlatnim anđelima, konji sjajne crne dlake, udoban kovčeg, pratnja
uzorno trijeznog osoblja s admiralskim kapama te je tako vaša smrt još jedan uspjeh i
ljepota, gotovo poetična …
MAAR-CENTROREKLAM objavljuje urbi et orbi s visokoga krova svoj visoki
standard. Od njegove silne akustike jedva se i čuje iz mračne veže nemoćno zapomaganje
slijepca-prodavača: „Konačne svezice, crne, žute – dva dinara: deset kuverata i deset
papira – šest dinara …” Monotona slijepčeva litanija zvuči umorno i bez uvjerenja;
jadna usmena reklama želi samo da prikrije prosjačenje, to i ništa više.
Melkior se sklonio u vežu k slijepcu-prosjaku i uzeo motriti: što može ovaj MAAR?
Gledalac zaneseno uzdignuo glavu i pije kao koka naslikanu udobnost blagostanja.
Gleda iz svoga prizemnog stana MAARovu visoku fatamorganu, sluša njegov glas
sa „onoga svijeta” i već je omamljen raskošnom iluzijom svoje vječno priželjkivane
razmaženosti, kad se javi glas prokletih malih – konačnih svezica, crnih, žutih, dva
dinara … i osjeti svoja dva dinara u džepu i svoju potrebicu za svezicama crnim ili
žutim. Potamnio je Tungsram-Crypton sjaj … i što će meni Flitov grenadir … i vidim
da je trik to s Napoleonom … Propala je večer. A umrijeti je bio voljan zbog „Prvog
hrvatskog”! Što te slijepce negdje ne skupe da pletu korpe, nego tako … prosjače! Tu
je misao osjetio već i Melkior, od nestrpljenja uz prosjačku molitvu. Što im ne otvore
azil s ogrjevom, jadnim slijepim ljudima, uštedjeli bi na svjetlu … htjede popraviti
svoju okrutnost, kupi čak i par svezica žutih (a trebaju mu crne) i sve bi nešto htio
učiniti za slijepog čovjeka … Baci na zemlju komad srebrnoga novca, pokupi ga i upita
slijepca: „Vama je ispao ovaj novac, ne?” „Bit će, šupalj mi džep”, odgovori slijepac
poluozbiljno-polušaljivo, za svaki slučaj, no uzme novac, gramžljivo. Čudan gest
milosrđa pomakne jedno lice u blizini. Sa svećeničkim ovratnikom oko vrata, čovjek je
tek usput, probijajući se kroz vrevu, s tužnim nehajem bacio pogled gore na MAARove
čarolije. Onda se obradovao od „istinskoga sjaja” kad je Melkior pronašao (o, kakokršćanski!) način da slijepcu udijeli milostinju. „Kad daješ milostinju ne trubi pred
sobom” … Potapšao ga je po ramenu i osmjehnuvši mu se s odobravanjem ponovno
utonuo u vrevu. Melkior je još uspio da mu vidi glavu, smežuranu, tužnu, iscijeđenu
među šakama nekog strašnog zla i par golemih ušiju na njoj što strogo strše na dvije
strane svijeta. Zaprepastila ga ta čudna veličina, toliko slična jednoj već davno poznatoj
i dobro upamćenoj veličini … No tada je ta glava bila crvena i puna, mlada i strahovita,
s tim istim ušima nalik na krila u šišmiša u valovima bujne kose koja ih je štitila od
smiješnosti.
Taj tanki blijedi vratić! Tiho usklikne Melkior, je li to moguće?
Ne, za njim! Mora još jednom vidjeti te uši!
… A tko bi znao imaju li one tamo neko mjesto gdje kriju svoje uspomene? Imaju
li neki tajni pretinac na pero iz kojeg uvečer, kad se zavuku u samoću, vade neke male
stvari koje miluju i jecaju nad njima?
Melkior otpočne svoju romantičnu priču o zagonetnoj duši svećenika što luta u
gradskoj vrevi tražeći mira i spasenja … Ali to je drugo, ta priča o romantičnoj duši …
Te uši vuku jednu drugu tajnu kojom je zatamnjeno cijelo njegovo djetinjstvo. One
katehetske pljuske nosi još uvijek na svojim obrazima kao zagonetku. I sve kasnije što
se dogodilo s don Kuzmom zaplela je njegova dječačka mašta u priču o neobičnom
čovjeku. Čak je bio spreman da ga proglasi mučenikom, mada mu je mučenik raspalio
par prevrelih ćušaka po ljupkim obrazima. (One zrelije žene govorile su tada da „to
dijete” ima ljupke obraze – ljubile su ga, čak i grizle za obraze, usidjelice.)

\*Maar – predratno zagrebačko poduzeće, „reklamna naklada k.d.”, koje je 1931. godine osnovao Zvonko Maar. Filmovi su se projicirali na Jelačićevu trgu. Najavljivač je bio poznati glumac Stevo Vujatović; divertisman – zabavni glazbeni komad; dance macabre – sablasni ples; antejski – vjeran svojoj zemlji; prema Anteju, antičkom heroju koji je bio nepobjediv dokle se god stopalima doticao zemlje; Heraklo ga je digao uvis i tako udavio; urbi et orbi – gradu (Rimu) i (čitavom) svijetu, forma papinske poslanice; grenadir – pripadnik izabranog dijela pješadije: bacač granata

**Pitanja vezana uz tekst:**

* Gdje se na početku djela našao Melkior? U kojem je književnom djelu
pripovjedač silazio u podzemlje? Kako u kontekstu povezanosti s tradicijom
objasniti Melkiorov silazak?
* Što sve reklamira MAAR-CENTROREKLAM? Što reklame znače u današnjem
svijetu? Objasni kontrast između Maarove i slijepčeve reklame. Kako se
anonimni gledatelj i Melkior odnose prema Maarovoj, a kako prema slijepčevoj
reklami? Kako objašnjavaš Melkiorov postupak prema slijepcu?
* Koga je Melkior vidio u gradu i što je mu je ta osoba značila u prošlosti? Kako
objasniti motiv pričanja koji se javlja u njegovim mislima?
* Je li fabula u ulomku u prvom planu? U kojem je licu pripovjedač? Objasni
realistički i simbolički sloj u citiranom ulomku. Je li Kiklop realistički roman?
Objasni.

**Zapamti!**Početni ulomak

* Reklame: iluzija stvarnosti, konzumerizam, udobnost blagostanja,
težnja čistoći
(građanska egzistencija)
* MELKIOR TRESIĆ
glavni lik
* ZAGREB
mjesto radnje
* POČETAK II. SVJ. RATA
vrijeme radnje
* / silazak u podzemlje (WC)
/ intertekstualnost / ironija:
Vergilije, Eneida,
Dante, Pakao
* / razmišljanje o „pretvaranju” stvarnosti u priču
* **/ stilska obilježja djela**: intertekstualnost, fabula u drugom planu, fragmentarnost,
tehnika redukcije u oblikovanju Melkiorova lika; realistični sloj u romanu i simbolički sloj moderni roman

**2.
MELKIOR PRED IZLOGOM TRGOVINE**

Gledao je u izloge, ali u njima nije vidio ništa osim sebe. Narcisoidna projekcija,
pomisli. Namigne sebi u izlog povjerljivo i tek nekoliko časaka kasnije opazi da mu
se iz izloga nasmiješila prodavačica koja je tamo nešto namještala. Okrene se za njom
ne zaustavljajući se: ona ga je još gledala s istim osmijehom. Zgodna. Eto slučaja.
Mogućnost jednog početka. Kad bi se sada vratio i dao joj znak: čekat ću te u podne
tamo na uglu. Pokazao bi na svoj sat, odbrojao prstima dvanaest, i ugao ulice glavom,
ona bi lako klimnula spuštajući vjeđe koketno, pristaje, sretna. A možda bi i isplazila
jezik: evo ti, tipe! Što ti misliš? Ja sam poštena ženska. Ja nisam ovdje na prodaju. Imaju
one boljih ponuda. Strašna je Fredijeva mržnja. Ubilačka. Zbog dvanaest obožavateljica.
Apostolica. Đavolica. Đavo lica. Sve ima svog đavla. Na nama i u nama. Patrona pokreta
i funkcija. Đavo mi sada pokreće noge i vodi me … kamo? To je on već predvidio.
U jednom izlogu elegantno odjevena lutka u diskretnoj baletnoj pozi sa stidljivim
izrazom lica. Neugodno joj što je svatko gleda. Melkior se zagleda u nju. Ona oborila
oči u silnoj neprilici. Kad bi mogla, pobjegla bi. Pa vi ste zato tu, gospođice, reče
joj Melkior, da vas gledaju. Zamišljao ju je golu. A možda sam vas već i vidio golu?
Koliko je puta noću gledao kako ih presvlače u izlozima iza nehajno obješenih sivih
zastora. Kao u nekom začaranom bordelu, te ukočene, voštano anemične gole dame
s izrazom djevica. Pompejanski lupanarij nakon provale Vezuva. Zamišljao ju je golu.
Siva joj se tkanina slijevala niz uske oble bokove, a naprijed se zategnula na rafinirano
ispupčenim finim grudima. Sisama, reče, jer ju je skinuo. Zateče sebe u čudnoj pohoti
za tom finom mrtvom djevojkom. A mučni izvor bludnog nespokojstva otkrivao se
postepeno kao neki strah od sličnosti tog struka, tih (ponešto tankih) dugih nogu,
uskih bokova, tih grudi, tog zaustavljenog ljupkog gibanja, tih finih dugih prstiju, koje
je lako razmaknula kao kupačica kad ulazi u vodu … I gle, sve se to doista i pokrene
u izlogu: noge prohodaju, bokovi se miču, ruke se zanjišu – odjednom iz lutke izroni
Vivijana. Pomisli da je poludio. Ali ne, u izlogu se kretala Vivijana. Prelazila je ulicu.
On se pritaji buljeći preplašeno u njezin odraz u staklu. Sunce je sjalo po njoj, ona
je nosila svjetlost. Njega je već zaslijepio strašan sjaj i oči više nisu ništa vidjele. Ali
osjećao je cijelim tijelom približavanje sudbonosne zvijezde iz nepojmljivih nebesa
slučajnosti. Propadao je u sebi od strahovitog nereda u tijelu, u duhu, u mislima. Ništa
nije razabirao od sebe osim kaotičnog čuđenja.” (Marinković 2008: 262–263)

**Pitanja vezana uz tekst**

* Koga je Melkior vidio u izlozima trgovina? Kako se odnosi prema svakom od
tih „objekata” koje promatra? Usporedi izlog o kojem pripovijeda Marinković
sa Stendhalovom usporedbom realističkog romana sa zrcalom.
* Koje su odlike Marinkovićeva pripovijedanja s obzirom na odnos prema
stvarnosti?

**Zapamti!**

 **IZLOG – Melkior Tresić**

◦ vlastita slika – „narcisoidna projekcija” (autoironija)
◦ prodavačica
◦ „fna mrtva djevojka”
◦ Vivijana – odnos prema ljubavi / idealna, platonska, neostvarena
◦ pasivan, razmišlja o mogućnostima akcije, ali ne reagira (antijunak)

 **OGLEDALO - pripovjedač**

◦ djelomično odražava stvarnost (fragmentarnost fabule)
◦ prikazivanje (autoironične)
 svijesti glavnoga lika

**PSIHOLOŠKI SLOJ ROMANA**

◦ važan je način na koji lik doživljava stvarnost (asocijacije,
reminiscencije iz književnosti, flozofje, umjetnosti)
◦ junak je pasivan /antijunak
◦ propitivanje odnosa čovjeka i svijeta (ljubavi, rata, vlastite uloge u
svijetu…)

**EGZISTENCIJALNI SLOJ ROMANA**

**3.
TEORIJA O PREVENTIVNOJ DEHUMANIZACIJI**

– O čemu ste pisali?
– Ah, to? – Don Fernando čas razmisli. – O potrebi preventivne dehumanizacije …
ili o ukidanju tragedije skepsom.
Melkior napravi blesavo lice:
– Je li to nešto što bih i ja mogao razumjeti?
– Možda, ako se potrudite. Vi ste dramski kritičar, uostalom.
– Onda mi pomozite, zaboga – zavapi Melkior.
Šetali su trgom oko Velikog kazališta. Don Fernando je spustio ruke niz tijelo i gledao
ravno preda se, razgrađujući misli. Melkior je gledao u njega, očekujući napregnuto
rezultate tog procesa.
(…)
– A onaj tko je *važan* ne smije biti dobar?
– Ne bi smio … odnosno, ne može. On je odgovoran. On mora u sebi izgraditi svoju
vlastitu zlobu da mu se ne bi desilo da povjeruje u dobrotu. On mora sumnjati. A to
znači paziti, motriti, slušati (pa i prisluškivati), loviti riječi, vrtjeti ih i prevrtati da bi
im otkrio skriveni smisao, misao koja ugrožava i koja je opasna. On će tako odrediti i
svoju misao, svoj stav, svoje djelovanje. Ako znam da postoji hulja koja mi kani zapaliti
kuću (a takva hulja doista postoji), ja neću sjediti kod tople peći i recitirati „bit il ne
bit” sa suzama u očima. Vjerovati da možda ipak neće zapaliti … i čekati da postanem
tragično lice. Nabit ću pušku i vrebat ću iza prozora da ucmekam hulju prije nego
podmetne vatru.
– A što ako hulja misli: gle, ako hulju ne potpalim ona će mene potpaliti?
– Nije važno što hulja misli (to uostalom i znadem), važno je što radi. Važno je da
budem od nje jači ili makar spretniji.
– Znači, ako sam pravo shvatio, „preventivna dehumanizacija” sastojala bi se u
isključenju mogućnosti svake dobrote, u teoretskom uništenju dobrote?
– Privremenom uništenju, da, dok ne nastanu uvjeti za njezino istinsko postojanje.
Naivno je i glupo u *ovom svijetu* biti dobar. To je uostalom i lažna dobrota, prema tome
i lažna tragičnost. Nije nam potrebna tragedija da bismo otkrili tu strahovitu istinu.
Štoviše, ona nam tu istinu i skriva šarmom umjetnosti, ona nas zavodi na uživanja
podižući koketno pred nama svoju prljavu tatarsku suknju i pokazujući gadosti života
uz zavodnički osmijeh. Čak ni smrt tu nije ozbiljna. I ništa nije ozbiljno i sve je naprosto
*lijepo* i sve je poželjno. A ja hoću istinu gledati golu bez tragičnih dronjaka. Jer ja *znam*da ispod tih krpa postoji druga tragičnost, ona duboka i prava i strašna, i da mi tu
nikakav Racine ni Shakespeare ne može pomoći. Ja nisam Hamlet, ja znam odmah u
početku da mi želi ubiti oca i oženiti majku i da bih to spriječio …
– Vi ćete njega ubiti.
– Dakako, makar teoretski.
– A otkud znate sa sigurnošću da će stric ubiti?
Otkud? Odgovorimo pitanjem: a zašto ne bi ubio, što ga sprečava? Zašto ne bi, ako
mu to može pružiti sva ona zadovoljstva o kojima je cijeloga života sanjao? Vi dakako
nećete ubiti, ali nemojte suditi po sebi. U tome i jeste naša pogreška i … nepopravljivi
propust: što sudimo po sebi. A nitkov s time i računa, da ćemo suditi po sebi, da
nećemo posumnjati. Ali valja suditi *po njemu*, zato i kažem, treba motriti sumnjičavo
i s nepovjerenjem, valja *znati* unaprijed. A mi se odviše sobom bavimo, odviše pipamo
svoje slabosti i mislimo da smo ne znam kakvi grešnici. Dotle se on sprema, smišlja bez
nadzora, u sigurnosti, prekasno je *poslije* lupati se po čelu: ah, da sam znao, da sam mogao
slutiti! Kako to da nisam opazio, da nisam pomislio, da nisam prije obratio pomnju?
… Sve je prekasno, sve je učinjeno. I sad se treba osvećivati, a za to nismo sposobni. Pa
mislimo: a čemu sve to, čemu osveta, kad našeg oca više nema, a majka je legla u krevet s
ubojicom? Razmišljamo. „Razmišljanje naš čini kukavicama.” Očajavamo. A *on* i želi naše
očajavanje, naše fzičko mirovanje, za *njega* to znači sigurnost. Mi pravimo tragedije da
ljudi plaču, a *on* se smije i uživa što je od njega napravljena umjetnost. Umjetnost doduše
njega ubija u tragediji (a ponekad ga i ne ubija), no ubija ga *umjetnički* simbolički, a fućka
on na njezine simbole, kad on zna da živi. Čak uživa i u simbolima, u kojima više ne
nalazi sebe već nekog drugog, pa i suzu prolije nad sudbinom toga *drugog*, zbog uživanja.
O, mi nitkovu odajemo velike počasti u tragediji! A u životu ostavljamo mu da uživa svoj
zločinački plijen. Ostavljamo mu i život koji ne samo ne zaslužuje, nego je i opasan po
druge živote. Hulju valja na vrijeme ukloniti. Stvarno i jednostavno, ne simbolički, bez
ceremonija i katarza i kerefeka tragičnoga patosa po Aristotelu.
– Znači, trebalo bi preventivno ubijati da ne budemo ubijeni? – zaključi Melkior
s osmijehom koji mu se ledio na ustima. – Samo, koga ubijati? Po kakvom kriteriju?
– Po jednostavnom, po medicinskom. Postoje simptomi. Kako kirurg zna gdje valja
rezati? Zar mu je za to potreban nekakav kriterij? On naprosto otkriva gdje se krije
bolest što ugrožava život organizma. Stanovitu ulogu tu igra i talent, i znanje, intuicija,
ali vrlo često i najobičnije lukavstvo. Ubojica se pritajio i valja ga izazvati. Valja ga
izmamiti iz oklopa njegova mirovanja, trgnuti iz sna njegove ubilačke želje. Opazili ste
naravno i sami takvog tipa u tramvaju: sjedi, poprijeko ispružio noge, zakrčio prolaz,
sve je tu njegovo. Ne radi on to s nekom namjerom, već naprosto – tako mu se sviđa.
Ne vidi on da smeta svojim nogama, da ih ljudi preskaču, obilaze, da mrmljaju što o
njima moraju voditi računa. No, a vi mu navlaš stanete na nogu. I to dobrano, težinom
cijelog tijela! Ali odmah mu se ispričate uz ne znam kakvo žaljenje, kako ste to slučajno
i nehotice i tako dalje … i tada mu pogledajte lice, pogledajte oči: ako znate gledati –
otkrit ćete ubojicu. O kako bi lako on vas ubio u samo malo izmijenjenim prilikama!
Eto vam „kriterija”!
Don Fernando je ušutio noseći na licu neku mirnu tugu kao da se isplakao.
– Ali, dopustite – reče Melkior bez ironije, čak nekako zabrinuto – tko će sve njih
pohvatati?
– Govorite kao policajac! – namršti se don Fernando. – No, uostalom, zašto ne? To
bi bio zadatak svake inteligentnije policije koja uistinu štiti sigurnost građana, da hvata
ubojice prije izvršenja zločina, a poslije ubojstava da pravi detektivske priče i izmišlja
policijske genije i kriminalne heroje za maštu malih delinkvenata i romantičnih onanista.– Značilo bi … u tramvaju gaziti po nogama i zatim zirkati u lica? No nije li to
prilično nepouzdana metoda: otkrivati potencijalne zločince po njihovim očima?
Nekada se mislilo nisko čelo, sraštene obrve, forma lubanje … takozvani lombrosovski
tip…
– Ima i u tome nešto. No čovjek sa zlim pogledom nedvojbeno je potencijalni ubojica
– reče don Fernando sa sigurnošću. – Pružite mu samo prilike, riskirajte. Stanite mu
na nogu, dakako ne doslovno, u tramvaju, već u prenesenom smislu … Uostalom,
ima tu i nešto pouzdanije. Spomenuli ste nisko čelo, sraštene obrve… a ja vam kažem,
sve koje je Priroda na neki način tjelesno *označila* ja bih stavio pod nadzor. Sve te
nejednake ruke, nejednake noge, uši klempave, nosove goleme (i one sasvim male),
kičme iskrivljene, oči škiljave, a osobito velim *osobito*, sve ono što je ispod metra i
šezdeset pet. Ja razumijem patnje te vrste čovječuljaka i vjerujem da je jedan od njih
izumio zločin. Gledajte ih samo na visokim potpeticama kako istežu vratove, kako
velikim gestama sve nešto široko obuhvaćaju, sve nešto „muški” rješavaju, a i glas je
u njih nekako krupan, junačan. Ali to njima nije dosta. Oni hoće i drugih junaštava,
onih pravih, priznatih, koja ulijevaju strah i poštovanje. Oni hoće biti ne *normalni* nego
*veliki*, oni hoće vladati nad nama i kod toga ne pitaju za cijenu. Oni su dali Napoleona,
a čini se i Cezara, epileptika. Čuvajte se, dakle, *označenih*, a osobito *malenih*. Oni mrze
i spremni su na sve.
– Po tome bi velik dio čovječanstva išao „pod nadzor” – primijeti Melkior zajedljivo.
– Ali tko bi nadzirao? I kojim pravom?
– Pravom većine … – reče don Fernando tromo kao da ni sam mnogo ne vjeruje u to.
– A tko vam kaže da je u većini ljudi „dobar pogled”?
– Historija mi kaže! – živne odjednom don Fernando, okrijepljen nekom novom
mišlju. – Na koncu je svaki historijski nitkov položio račun čovječanstvu! Samo uvijek
prekasno, tek nakon što se do grla nalokao krvi. Danton i Robespierre, Marat i SaintJust poklali su se međusobno, a pustili su malog ambicioznog generala da im šmugne
između nogu i pokolje pola svijeta zbog svoje veličine. Hitlera je trebalo ubiti prije deset
godina (možda i ranije), a Mussolinija prije dvadeset dobro izdevetati po stražnjici dok
ne zaplače i ne zamoli za oproštenje. On bi to učinio. Ovako valja s njima ratovati
i pobijediti uz tko zna kakvu cijenu (ako ikako i bude pobjede?) da bi se napokon
zadavilo ta dva historijska majmuna. Ali opet prekasno, prekasno … zbog one iste
hamletske indolencije i naivnosti.
– Mislite da se, u širem smislu, može nešto riješiti ličnim terorom i atentatima?
– Atentatima, atentatima! – prihvati don Fernando s nekim strasnim bijesom. – Nek
osjeti hulja strah za vlastitu zadnjicu! To je uvijek poučno! A to je čini se i jedina
pedagogija za te nitkove. Strah. Onaj strah vaš i moj neka osjeti hulja na vlastitoj koži!
Ako ništa, to mi je u neku ruku i satisfakcija; „strepi huljo”, kako se pjeva u operama.
(Marinković 2008: 241-248)

**Pitanja vezana uz tekst**

* Iznesi i objasni don Fernandovu teoriju o preventivnoj dehumanizaciji.
* U kojem smislu *Hamlet* služi don Fernandu da bi objasnio tu teoriju?
* Usporedi don Fernandovu teoriju s Raskoljnikovljevom teorijom o običnim i
neobičnim ljudima.

**Zapamti!**

Teorija preventivne dehumanizacije ili ukidanje tragedije skepsom

**ugroženost**

**POJEDINAC** ---------- odabrani ljudi i ljudi zločinci (tjelesno obilježeni)

 **strah**
  ◦ isključenje dobrote („Naivno je i glupo u ovom svijetu biti

 dobar.”)
 ◦ potreba za oprezom i otkrivanjem skrivenih namjera
 ◦ potreba za djelovanjem („Razmišljanje nas čini kukavicama.”)
 ◦ tragedija skriva istinu šarmom umjetnosti

**Pitanja:** Po kojem kriteriju prepoznati ubojicu? Tko će ih pohvatati? S kojim pravom to činiti?

**4.
DON FERNANDO O MELKIORU**
Vi ste senzibilna jedinka koja može *osjetiti* misao. Ne samo misliti (to čak možda
manje) već i osjećati misao, a to znači držati je neprestano *na umu*, kao neko svoje lično
mučilište. Heautontimorumenos, krvnik i žrtva u istoj osobi, nož i rana, vampir svoga
srca, kako je rekao Baudelaire. Vaša misao vas muči strahom, ja to znam i cijenim, jer
to ne može svatko, pogotovo ne *tako* kao vi, a oni pijani kreteni iz *Dajdama* rugaju vam
se zbog toga. Ja vam se ne rugam jer bojati se znači misliti (i obrnuto) i dopustite da
vam se u tome pridružim. Naš strah je osjetljivost misli kojom sagledavamo strahovitu
budućnost naše egzistencije. (A kada budućnost ljudska nije bila strašna?) Vaš strah
nije luđački, ne dršćete glupo kao kveker, a ipak ima u vama (i tu vas ja napuštam)
neka manijakalna potreba da se njime bavite, da ga istražujete u svim tonalitetima i
okusima, od gorkog do slatkog. Jer ima neka mogućnost unutrašnjeg tamnog cvjetanja,
čudnovatog samotnog dozrijevanja crnog ploda neke osobito gorke mudrosti. Unutra
ste se udomaćili i više ne tražite izlaza iz mišolovke: tamo ste pronašli svoju „prokletu”
slobodu. „Prokletu” jer je ostvarujete na jadan način doživotnog robijaša koji je
pronašao sebi „veliko” zanimanje: na zraci sunca što pada u njegovu vlažnu ćeliju suši
slamku po slamku iz svoje slamarice…” (Marinković 2008: 249-250)
don FeRnando o svoM stRaHU
„Moj strah je drukčiji: ja neću da trpim. Bojim se *onoga sutra*, koje stvarno može
otpočeti sutra, i u tome nema nikakve retorike. Bojim se naprosto za sebe, za svoj jadni
život kao i svaki mrav kad predosjeća oluju, i kod toga ne mislim ni na kakve tamo
„duhovne vrijednosti”. Svejedno mi je što će biti sa slikama, s knjigama, s umjetničkim
kamenjem. Bojim se naprosto kao kokoš za svoju nezaštićenu glavu koja je za mene
u času straha najveća kulturna vrednota, jer ona jedina misli što će biti sa mnom.
Moj strah, dakle, nije nikakav violinski vibrato i ni ma kakav vibrato, naprosto bez
suptilnosti, bez umjetnosti, bez ljepote: nepomirljiv, grub i agresivan. Ja neću da se
mučim „zbog ljepote”, neću da njegujem strah kao vrt s otrovnim cvijećem. Ja sam
manje heroj nego vi. Ne mogu da podnosim strah, zato hoću da ga uklonim iz svoga
života kao što hoće i stotine milijuna mojih istomišljenika.” (Marinković 2008: 250)

**Pitanja vezana uz tekst**

• Kako don Fernando defnira strah? Objasni njegovu rečenicu da bojati se znači
misliti.
• Po kojim se obilježjima razlikuju Melkiorov i don Fernandov strah? Što znači
da je Melkior „senzibilna jedinka koja može osjetiti misao”? Koje ti je poimanje
straha bliže: Melkiorovo ili don Fernandovo? Objasni svoj odgovor.

**Zapamti!**

**STRAH / „**Bojati se znači misliti.”

 **STRAH**

*osjetljivost misli kojom sagledavamo strahovitu budućnost naše egzistencije*

**MELKIOR**

- istražuje strah u svim njegovim tonalitetima i okusima
- unutarnje tamno cvjetanje
- pronalaženje slobode u ropstvu / paradoks

**DON FERNANDO**
- boji se za svoj život
- ne misli ni na kakve duhovne vrijednosti

**5.
PITANJE LJUDSKE VRIJEDNOSTI**Sve je to opet pitanje mjerila: što je *ljudska vrijednost*?
– Mjerila … – don Fernando se čudno kesio, nekako „prekipjelo”, kao da je doveden
do krajnjih granica strpljivosti. – Ja znam gdje ću postaviti svoje pravo na otkriće
*nove vrijednosti* i odbacujem svako pitanje mjerila kao smetnju i zanovijetanje! Nemam
vremena za proceduralna zavitlavanja, ostaje jedino pitanje *vrijednosti,* a to je meni
jasno.
– I što, da se odmah počne pucati, trovati, podmetati bombe, udarati čekićem po
glavi? A sve pod pretpostavkom „ja znam tko je nevrijedan”. Eno, gledajte onog tamo
čovječuljka na uglu, da, onoga što prodaje novine. Kolporter je izvikivao treće izdanje
„Jutarnjeg lista”. Doista *čovječuljak*, kako reče Melkior, bez godina starosti, sav nekako
skraćen, kao da se štedjelo na gradnji, ruke, noge – kratke, a i glava mu je malena i uska,
ali na njoj strši komadina trumbetavog nosa i dva uha klempava i golema na koja je
sjela, kao neki prevrnuti lonac, kolporterska kapa s natpisom „Jutarnjeg lista”. Trubio
je nosom slinavo i plačno, kao da prosjači: „Njutanji lit! Njutanji, njutanji!”
– Eto i to je čovjek, taj Njutanji. Čujete ga kako njače, kako se bori za svoje
postojanje. I on što kažete, *osjeća*. Da mu sad priđete i povučete ga za ono jedno uho
(gledajte ta ušesa), on bi nasrnuo na vas da vas udari, možda čak i ubije zbog nanesene
uvrede. Jer on ima svoj ponos. On, znači, *osjeća svoju vrijednost*. On je vrijednost po
njegovu mjerilu, on *Njutanji*. *Ljudska vrijednost*. A Michelangelov David u Firenci,
krasni goli mladić (usput rečeno – remek-djelo ljudske anatomije), golem, ponosan
i gord, pun snage i smjelosti, on nije čovjek. On ne „osjeća”, on je kamen. On čak
nema ni toliko „ljudskoga” da bi znao izgovoriti besmislenu riječ *njutanji* što onaj
tamo mali monstrum zna. A ipak je David vrijednost, ogromna, jedinstvena vrijednost
… ili možda nije, možda se vi ne slažete, jer ste malo prije rekli da vam nije stalo do
„umjetničkoga kamenja”?
– Rekao sam tek tako, kondicionalno …
– A ja čak i „kondicionalno” mislim da svi *Njutanji* na svijetu koliko god ih ima, a
ima ih valjda stotine tisuća, nisu vrijedni lijeve noge Davidove. Pa ipak, pazite što ću
vas pitati, i to „kondicionalno”, kad bi se za spas Davida od uništenja, pretpostavimo
takav slučaj, tražio život jednog jedinog, evo tu ovog našeg *Njutanjeg*, biste li vi odobrili
da se dade taj život?
– Pitanje tipično „rusko”, besmisleno. Dostojevština – promrmlja don Fernando s
intelektualnim gađenjem.
– Neka je i „dostojevština”, ali pitanje je tu, svejedno tko ga je postavio i s kakvom
namjerom. No ne morate vi odgovoriti, upitajmo druge, eto „obične ljude”, one „vaše”,
„prolaznike” … Gotovo nitko ne bi to odobrio. Pa ni vi sami, pogotovu gdje vam nije
stalo do „umjetničkog kamenja”. Kad bismo im pokazali našeg jadnog kolportera kako
šmrče na tom uglu i rekli im, sad ćemo ga zgrabiti odjednom: hajde, umri za Davida!
(Kojeg Davida? Ja ga ne poznajem!) cijelo bi „humano” čovječanstvo ustalo najodlučnije
protiv same ideje o takvoj cijeni spašavanja „kamenog čovjeka”. Odjednom cijelo
čovječanstvo postaje „nekulturno”. Zaboravlja jedinstvenu, nenadoknadivu vrijednost
Michelangelove skulpture i baca se svom silinom neobuzdanoga čovjekoljublja na
čovječuljka-kolportera. Uzdiže ga do vanredne „ljudske” vrijednosti, koje dakako ni
sam *Njutanji* pravo ne shvaća. On postaje izuzetnim, čak legendarnim licem (mnogi
su *Njutanji* na taj način ušli u legende), nekom vrsti mučenika i heroja. A zašto sve
to? Samo zato što *Njutanji* „osjeća”. Već sam najelementarniji senzibilitet stavlja to
nakazno tijelo iznad jedinstvenog i neponovljivog djela jednoga genija. Jer *Njutanji*ima epidermu koja osjeća bol, a David je neosjetljiv kamen. Neka dakle živi epiderma,
smrt „kamenu”! (Marinković 2008: 251-253)

**Pitanja vezana uz tekst**

• Navedi i objasni dvojbu koja se postavlja u ulomku.
• U kojem su odnosu život i umjetnost – nosi li pobjedu snaga života ili snaga
umjetnosti?
• Za koga bi se ti opredijelila/opredijelio i zašto?

**Zapamti!**
**LJUDSKA VRIJEDNOST**

**MORALNA DVOJBA**
kolporter (*Njutanji*) **ili** Michelangelov *David*

**ŽIVOT UMJETNOST**(*osjeća)* (*ne osjeća)*

SNAGA ŽIVOTA JAČA JE OD

SNAGE UMJETNOSTI.

 Preuzeto/posuđeno: Alfa